’Ganna lebiꞌi rakinle kia,
laꞌania nna gudobale tisa ge nu runia mandadu.
Neti nna innabaa len Tataha ki idhelhe attu benne aka lenie le kini benneha nna dhoe lenle ttu dia lii,
delába idhelhe Espíritu benne kixxiꞌabie ge nu anka gwalí.
Ka nu labí ria lekani,
labí ulabikana Espírituha,
kumu de labí chi bilákinne,
nigaba a yúkana nuxa anke.
Ttaka lebiꞌi chiba yule nuxa anka benneha kumu labie nuní doe len lebiꞌi lhe dhobie lheꞌe lastole lhe.
’Labí odhaꞌanaa le ttiba ttu bidabi,
gwesiaba neti dhoa len lebiꞌi attu libe.
Ka benne abí ria leke kia,
attu sattitoruba ilákanie neti,
lengwa nna labíru edelákanie neti,
ttaka lebiꞌi nna gwalábinle neti.
Kumu neti anka benbaa,
anágaba lebiꞌi gwaka bengabale.
Tti isia sá esiayaha,
laꞌania nna tte denle deki neti ankaa ttúba benne lenia Tata kiaha;
lebiꞌi nna akale ttúba benne len neti,
neti nna akaa ttúba benne len lebiꞌi.
Benne chi biyieninie nu runia mandadu nna rudoe tisa geni,
benneha nuha gwalíganie rakanie kia nna benne rakanie kia nna gwakagabani Tata kiaha gebie.
Anágaba neti akagabati gebie lhe uleꞌegabanie nu gwalíga ankaa lhe.
Nianna tti ra Judas‑ni (labí Judas nu rákana Iscariote) rane:
―Tata Xisi to,
¿beakala len riꞌitu uleꞌelu nu ankalu nna a uleꞌelu nu ankalu‑na len adíru ka benne?
Jesús‑ni nna bekabie geni,
ree:
―Benne akanie kia,
gudoba benneha tisa ge nu chi rigixxiꞌanie.
Tata kiaha nna gwakagabanie ge benneha,
laꞌania nna riꞌitu isiatu ki tseꞌetu lheꞌe lastoe.
Nu abí rakinna kiaha,
nuha labí rudona tisa ge nu rigixxiꞌania na.
Ka tisa chi riyieninle‑ni nna labí nu anka kia ka nuní rinnea,
sinuki ankaba ka nuní ge Tataha,
benne udhelhe netiha.
’Iyá nuní rinnea rigixxiꞌania le nnanna laka sadoa len lebiꞌi,
ttaka Espíritu benne ite ki aka lenie leha,
benneha idhelha Tataha bie kini innebie kwenta kia.
Labie uleꞌenie le iyá tte lhe odhúbie lele iyá nu chi utixxiꞌania le lhe.
’Neti unia kini tseꞌele xen su lasi.
Elha xen lasi nu rutea len lebiꞌi labí anka nuná luesi nu rute ka benne seꞌe yiesi lo yu‑ni.
Bittu udúna le lhe nigaba a gasinle lhe.
Lebiꞌi chiba biyieninle ria:
“Eyaꞌabaa,
delola nna gwedesiabaa len lebiꞌi.”
Ganna si gwalíginle rakinle kia,
laꞌania nna gwedeakabinle de eyaꞌaya ata do Tataha,
kumu Tataha xxenirula ra le benneha tti neti.
Nnannali chi rigixxiꞌania le nuní,
kini ganna chi deyaꞌayaha,
laꞌania nna tsia lele kia.
’Labíru isá innea len lebiꞌi,
kumu chiba daa nu xxegwi rinnabiana yiesi lo yu‑ni,
neti niru latti labí dhaa nuha innabiana neti.
Ttaka aní teeki aka kini tte dani ka benne deki neti gwa rakabati ge Tataha,
lhe gwa ruinbaa nu chi bedhaꞌane unia lhe.
’Nnanna nna gwaledú lii kini chi diariꞌi.